## La soprano Lisette Oropesa prepara en Les Arts la seua primera ‘Manon’ a Europa

*** James Gaffigan dirigix la cotitzada soprano i el tenor Charles Castronovo en la primera incursió operística dels dos intèrprets a València
* Les Arts presenta l’espectacular producció de Vincent Huguet per a l’Òpera de París inspirada a la França dels ‘alegres anys vint’**

La soprano estatunidenca Lisette Oropesa ha començat els assajos en el Palau de les Arts Reina Sofia del que serà el seu debut a Europa en el paper protagonista de *Manon*, de Massenet.

La cotitzada diva, després del seu apoteòsic èxit en el Metropolitan de Nova York, inaugurarà la temporada d’òpera a la Sala Principal de Les Arts amb este paper, un dels rols de més lluïment i exigència per a una soprano lírica.

Lisette Oropesa és considerada com una de les més grans estreles del panorama operístic actual. Aclamada per les seues colpidores interpretacions, la seua impecable tècnica vocal, expressiva musicalitat i pel seu impressionant domini estilístic i idiomàtic, la soprano de Nova Orleans és una artista de referència per als grans teatres d’òpera.

Després de la seua primera visita a Les Arts amb un aplaudit recital en 2022, Oropesa prepara, amb la direcció musical de James Gaffigan, la seua presentació a València com a Manon, la carismàtica, seductora i cobdiciosa jove, l’ascens i la caiguda de la qual en el seu intens romanç amb el cavaller des Grieux va quedar immortalitzat per Jules Massenet en un dels títols més estimats del repertori operístic.

Com el cavaller des Grieux, debutarà en Les Arts el també estatunidenc Charles Castronovo, habitual en els repartiments de Nova York, Viena, Londres, Berlín i Salzburg, considerat com un dels millors tenors lírics de la seua generació.

Les Arts representarà *Manon* en l’espectacular producció amb la qual es va presentar en l’Òpera de París el reconegut director d’escena Vincent Huguet.

L’artista francés trasllada l’acció als ‘alegres anys vint’ de la metròpoli parisenca, en una minuciosa proposta plena de referències a l’època, la seua pintura, arquitectura, l’estil *art déco*, el cabaret, el *jazz* i el xarleston.

Les Arts estrenarà ‘Manon’, de Massenet, el pròxim 3 d’octubre, amb altres quatre funcions programades els dies 6, 9, 12 i 15 d’eixe mateix mes.

Fecha: 21/09/2024